Na temelju članka 70.stavak 2. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10. 90/11., 16/12., 86/12., 94/13., 152/14.) a u svezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), čl.25.-30. i čl.32 Zakona o provedbi Opće uredbe o zaštiti osobnih podataka (NN 42/18) u skladu s Općom uredbom o zaštiti podataka (Uredba (EU) 2016/679 Europskog parlamenta i Vijeća), a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o korištenju video nadzora u SŠ Hvar, Školski odbor na sjednici održanoj dana 5. listopada 2018.g. donio je;

**PRAVILNIK**

**o korištenju video nadzora u SŠ Hvar**

**Članak 1.**

(1) Ovim pravilnikom regulirano je prikupljanje obrada i čuvanje osobnih podataka korištenjem video nadzora, te je definirana svrha i opseg podataka koji se prikupljaju, zaštita prava učenika radnika i ostalih korisnika usluga Srednje škole Hvar.

(2) Srednja škola Hvar (u daljnjem tekstu: Škola) koristi sustav video nadzora u matičnoj školi u Hvar na adresi Kroz Burak 81, zajedno s Osnovnom školom Hvar s kojom dijeli prostor, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

(3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe i stavka 2. ovog članka.

(4) U svrhu iz stavka 2. ovog članka u obuhvatu sustava video nadzora su prostor koji se nalazi neposredno okolo Škole (vanjski prostor škole, odnosno ulazne stepenice u školu i dio betonskih podesta s lijeve i desne strane ulaznih vrata) glavna ulazna i izlazna vrata u Školu te hodnici u zgradi Škole u prizemlju i na prvom i drugom katu, te školska parkirališta koja se nalaze sa sjeverne strane školske zgrade.

Video nadzorom nisu pokriveni prostori učionica, zbornice, soba stručnih suradnika, stubišta, soba ravnatelja škole i tajnika, informatička učionica, arhiva škole, prostor koji koristi domar škole, prostor učitelja tjelesne i zdravstvene kulture, prostor praktične nastave, sanitarni prostor za učenike i radnike škole.

(5) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(6) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

(1) Podaci prikupljeni korištenjem sustava video nadzora nalaze se na snimaču koji je zaključan u prostoriji na drugom katu zgrade u uredu ravnatelja/ice OŠ Hvar.

(2) Pristup podacima odnosno uvid u sadržaj nastao korištenjem sustava video nadzora ima ravnatelj Srednje škole Hvar i ravnatelj Osnovne škole Hvar.

**Članak 3.**

(1) Podaci prikupljeni korištenjem sustava video nadzora čuvaju se najduže 30 dana, a nakon proteka tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i si, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

(1) Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

Ovaj pravilnik objavljen je dana 29. listopada 2018.g. godine i stupa na snagu dana 6. studenog 2018.g.

KLASA: 003-05/18-01/2

URBROJ: 2128-30-18-03/2

U Hvaru 29. listopada 2018.g.

PREDSJEDNIK ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_

Damir Šurjak, prof.

RAVNATELJ

\_\_\_\_\_\_\_\_\_\_\_\_\_\_\_\_\_\_\_\_

Saša Paduan, prof.